Fantasticu puzone

Fantasticu puzone,
temerariu, indiscretu et attrividu,
cun vana presunzione
pretendes in s’haera fagher nidu:
laxa tanta chimera,
chi ses tristu puzone considera!

Puzone qui presumis
cherrer inque nidu fraigare,
debadas ti consumis:
ad s’ultimu ti des precipitare.
De bolare in s’aera
non podes, qua sas alas sunt de chera.

Puzone qui pretendes
senza talentu in su ratu alzare
ad tie et totu offendes:
totu t’est invanu tribagliare
qua est una rocca forte
qui non s’arrendet si no ad sa morte.

Repara s’eminenzia,
sa fortalesa qui tenet in se,
puru tene passienzia
pro qui tanta presunta no est pro te,
repara qui est locura
senza s’ala bolare ad tanta altura.

Et comente des cherrer
bolare in altu senza jugher alas?
Meda podes offerrer
però comente t’alzias jà ti falas
pro qui non jughes pumas,
non bolas altu ancoras qui presumas.

Finis, sas alas tuas
de bolare non tenent fortalesa,
mezus qui ti reduas
ad su qui narat sa naturalesa:
de laxare su nidu
in su matessi’istadu qui l’has bidu.